

**מילים  לשבת**

**שער הנגב, ערב שבת, ב' באייר תשע"א, 6 במאי 2011**

**שלום לחברות ולחברים,**

**אג'נדות מחוברות**

השבוע השתתפתי במפגש של אנשי רוח ומעשה שניסו לסמן את המטרות הלאומיות לדור הבא. חתן פרס ישראל למחשבת ישראל, פרופ' אליעזר שבייד, קשיש אך נוקב בדבריו, ציין חמש מטרות לאומיות לשנים הבאות. רשמתי אותן ולצידן את העשייה שמתחוללת במחוזותינו:

חיזוק הקשר היהודי בין יהדות התפוצות ומדינת ישראל – זה שנים, אנחנו מקיימים קשר הולך ומתרחב עם קהילות, ארגונים  ויחידים ברחבי העולם.

מדינה של צדק חברתי – בחלקת האלוהים הקטנה שלנו, בישובים ובארגונים האזוריים, אנחנו מגבשים דפוסי חיים חדשים לחברה צודקת, איכותית ורלוונטית לבניה.

חידוש הקהילתיות – התחדשות הישובים שלנו מבוססת על שמירת האינטימיות היישובית וחיזוק החוסן המקומי לצד גיבוש הזדהות כלל אזורית.

חינוך יהודי הומניסטי  -  מערכות החינוך בגיל הרך ובית הספר ממשיכות, בדרכן העכשווית, את עקרונות החינוך הקיבוצי, שמחבר את חזון הנביאים עם המורשת העולמית הדמוקרטית.

פיתוח הנגב והגליל – נו, אנחנו חיים בשערו של הנגב, עם מוכוונות ברורה לשותפינו בכלל הנגב הצפוני.

**חושבים קדימה**

בשנה האחרונה אנחנו מקדמים דיון ציבורי שיוביל להחלטות ולעשייה בתחומי הטיפול בפסולת ביתית, פסולת חקלאית, גזם ופסולת גושית. בסיור שערכנו במועצה האזורית באר טוביה עמדנו מקרוב על מערכות הטיפול בפסולת ביתית וחקלאית באחת הרשויות המתקדמות בתחום.

אין ארוחות חינם, אולי בשוליים. הטיפול המתחייב באשפה שאנחנו מייצרים היא, ראש לכל, חובה מוסרית שלנו כלפי הדורות הבאים; היא גם חובה שהולכת ותופסת תאוצה במישור החוקי.

כן, זה יעלה יותר לחקלאים, לבעלי העסקים, למשקי הבית, לישובים, למועצה.

נכון, זה יבוא על חשבון יעדים חשובים אחרים.

אבל, הגדלה משמעותית של השימוש החוזר בחומרים שצרכנו הולכת ומתבהרת כמטלה שאין להימלט ממנה אם איננו רוצים להוריש לבנינו ונכדינו עולם מזוהם, צפוף ומתרוקן ממשאבי הטבע שלו.

**קדושה אזרחית**

חג הפסח נוכח בכל הבתים; במחצית הקבוצים שלנו נחוג גם ערב סדר קהילתי, לצד סדרים משפחתיים. ככלל, מרבית החגים נחגגים במרבית הישובים באירועים משותפים.

יוצאים מכלל ה"בדרך כלל" - "הימים הנוראים"  של מדינת ישראל: יום השואה, יום הזיכרון ויום העצמאות, אשר מצוינים בכל הישובים, כמעט ללא יוצא מן הכלל.

השנה אנחנו מקיימים גם מספר אירועים פתוחים לכלל הציבור, בסיוע "תרבות לישראל" (משרד התרבות):

ערב יום העצמאות: בשעה 23.00, ערב שירה עם שרהל'ה שרון בפיאצה של כפר עזה.

במהלך יום העצמאות: בין השעות 10.00 – 16.00, אתר המים והביטחון ב"גבעת מקורות", שוק כפרי כמיטב מסורת "דרום אדום", המוזיאון המשופץ יפתח שעריו וב- 11.00 ו 13.00 תתקיים בו הדרכה מאורגנת.

מוצאי יום העצמאות:  בשעה 21.30, באתר ראשונים בנגב בקבוץ רוחמה, מופע ווקאלי -  "בחלונות הגבוהים", הרשמה באמצעות המתנ"ס.

תן לנו כח

תן לנו כח שוב לשאת ברעדה על כפינו

את מגש הכסף - תפארת בנינו.

תן לנו כח – לשמוח ולבכות - עד כלות...

תן לנו כח להכיל בתוך הלב האחד

את שכרון השמחה הגדולה ואלפי היגונות.

תן לנו כח להביט בעיני אלמנות בשכולן,

לעמוד בדממה מול אין סוף צערן.

תן לנו כח – לשכוח הנקם והדם.

תן לנו כח לשוב מן הטנק אל יום חג

ויום חול,

לזרוע חיטה של מחר בשדה קרב של אתמול.

  תרצה ("כנרות", עין חרוד)

**שבת שלום** ויום עצמאות שמח**, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)